**Listina práv** (10 dodatkov k Ústave Spojených štátov amerických z roku 1791)

**I. Dodatok**

Kongres neschváli zákon zriaďujúci štátne náboženstvo, alebo taký, ktorý zakazuje slobodné vyznanie viery; obmedzuje slobodu slova, alebo tlače; bráni ľuďom pokojne sa zhromažďovať alebo nedovoľuje žiadať vládu o nápravu krívd prostredníctvom petície.

**II. Dodatok**

Dobre spravovaná domobrana, nevyhnutná pre bezpečnosť slobodného štátu a právo občanov nosiť zbraň nebudú porušované.

**III. Dodatok**

V čase mieru nesmie byť žiadny vojak ubytovaný v dome bez súhlasu vlastníka; v čase vojny len v súlade so zákonom.

**IV. Dodatok**

Právo na ochranu osôb, domov, písomností a osobných vecí proti neopodstatneným prehliadkam a zaisteniu nebude porušené; úradné povolenie sa vydáva len na základe zdôvodnenej príčiny, podloženej prísahou alebo čestným prehlásením, upresňujúcim miesto prehliadky, osoby alebo predmety k zaisteniu.

**V. Dodatok**

Nikto sa nesmie zodpovedať z hrdelného zločinu, alebo iného vážneho trestného činu, inak ako pred veľkou porotou po vznesení obvinenia, výnimkou sú procesy pozemných a námorných síl v priebehu aktívnej služby v čase vojny alebo verejného ohrozenia; nesmie byť trestaný, či vystavený ohrozeniu života a zdravia za ten istý zločin dvakrát; nemôže byť nútený svedčiť v súdnom konaní proti svojej osobe, nemôže byť zbavený života, slobody a majetku bez riadneho súdu; nemožno zabaviť súkromný majetok z verejného záujmu bez náležitej kompenzácie.

**VI. Dodatok**

V každom trestnom konaní má obvinený právo na neodkladný a verejný proces pred nezaujatou porotou v štáte alebo okrese kde bol zločin spáchaný, výkon ktorých bol náležite schválený zákonom, a má právo byť informovaný o povahe a príčine svojho obvinenia; okrem svedkov svedčiacich proti, má obžalovaný právo na zabezpečenie svedkov vo svoj prospech ako aj právne poradenstvo pri obhajobe.

**VII. Dodatok**

Garantuje sa právo na porotný súd v konaniach zvykového práva kde hodnota sporu presahuje dvadsať dolárov; žiadna skutočnosť súdneho sporu preskúmaná porotou nemôže byť opätovne posudzovaná iným súdom Spojených štátov inak než podľa zákonov zvykového práva.

**VIII. Dodatok**

Nemožno žiadať neprimerane vysokú kauciu, uvaliť neprimerane vysoké pokuty, ani vymerať trest, ktorý je krutý alebo odporuje zvyklostiam.

**IX. Dodatok**

Deklarácia špecifických práv v Ústave nemôže byť využitá na odopretie alebo zneváženie iných práv náležiacich občanom.

**X. Dodatok**

Právomoci neuvedené v Ústave Spojených štátov amerických, prináležia jednotlivým štátom, respektíve občanom za predpokladu že im neboli Ústavou odopreté.